khistorydata/jeongjo-sjw-relations huggingface dataset:
정조 8년
甲辰九月初三日辰時。上御重熙堂。同副承旨入侍時。同副承旨徐龍輔。假注書金孝建。記事官李崑秀尹行任。以次進伏訖。上曰。提調使之入侍。賤臣承命出。與內局提調徐有隣。偕入進伏。上命書傳敎曰。左承旨左副承旨許遞。前望單子入之。命退。諸臣以次退出。
정조 8년
甲辰九月初三日申時。上御重熙堂。坐直承旨入侍時。左副承旨徐龍輔。假注書金孝建。記注官金健修。記事官尹行任。以次進伏訖。上曰。監造官金龍柱。申飭仕進之意。分付都監。命退。承史以次退出。
정조 8년
行都承旨宋載經未肅拜。行左承旨金文淳坐直。行右承旨未差。左副承旨李時秀坐。右副承旨徐龍輔坐。同副承旨金載瓚坐直。注書二員未差。假注書金孝建仕直李敬五仕。事變假注書朴能源仕。
정조 8년
金文淳啓曰。合辭方張之時。連日闕啓。事甚未安。今日政新除授臺諫。竝待下批。牌招。何如。傳曰。允。
정조 8년
傳于李時秀曰。承旨前望單子入之。
정조 8년
金載瓚。以都摠府言啓曰。今初六日親臨受誓戒時。侍衛不可不備員。而一員未差。都摠管尹塾。副摠管柳義養。俱有身病。副摠管李秉鼎呈辭受由。都摠管鶴林君焴服制。侍衛將不得備員。令政院。卽爲稟旨變通。以爲備員侍衛之地。何如。傳曰。允。
정조 8년
金載瓚啓曰。因都摠府草記。今初六日。親臨受誓戒時。侍衛不可不備員。而一員未差。都摠管尹塾。副摠管柳義養。俱有身病。副摠管李秉鼎呈辭受由。都摠管鶴林君焴服制。侍衛將不得備員。令本院。旣爲稟旨變通事。允下矣。合有變通之道。何以爲之。敢稟。傳曰。允。前望單子入之。其中尹塾。今日習儀。旣已進參。則本府懸病。殊甚可訝。自本院。査問摠府以啓。
정조 8년
傳于金文淳曰。右承旨入侍。
정조 8년
摠管前望單子入之。都摠管廣陵君烻。副摠管洪秀輔鄭枋具明謙落點。
정조 8년
兵曹口傳政事。副司直鄭志儉。副司果鄭萬始單付。
정조 8년
傳于金文淳曰。右副承旨入侍。
정조 8년
金載瓚啓曰。校理李延伋。修撰李東稷。副修撰李錫夏牌不進罷職傳旨。今方捧入。而玉堂上下番俱空。已至多日。事甚未安。未差之代。政官牌招。開政差出。待下批。仍卽牌招。以爲推移入直之地。何如。傳曰。允。
정조 8년
有政。吏批。判書金履素進。參判李敬養式暇。參議未差。行左承旨金文淳進。以宋載經爲承旨。洪良浩爲大司憲。鄭趾煥爲大司諫。金和中爲司諫。宋益中爲掌令。洪宗藎爲掌令。李秀夏爲持平。李碩九爲獻納。鄭福煥爲正言。李彦祜爲正言。尹㬦爲校理。孟至大爲副校理。徐美修爲修撰。姜忱爲副修撰。黃昇源爲吏曹參議。曺允大爲司書。李敬養爲惠民提調。李敏亨爲貞陵令。白師謹爲兵曹正郞。
정조 8년
兵批。判書徐浩修病。參判沈頤之病。參議李得臣病。參知宋鍈入直進。同副承旨金載瓚進。護軍尹㬦尹在醇李迪喆金履厚。副司直李亨逵宋載經李在學李敬懋柳誼權兪彦鉉李聖圭李顯靖安策。副司果林道浩單付。
정조 8년
傳于金載瓚曰。新除授承旨。待下批。牌招察任。
정조 8년
傳于金載瓚曰。戶曹判書入侍。
정조 8년
傳于金載瓚曰。出宮門路。以賓陽門爲之。
정조 8년
金載瓚啓曰。最末營門。如摠廳。皆已草記。獨禁營。尙無一言稟處。禁將事。萬萬駭然。禁將若於向來飭敎之後。有一分淬勵之心。焉敢又復放忽乃爾。今番事。關係不輕。禁衛大將徐有大處。自政院委折。卽爲問啓事。命下矣。問于禁衛大將徐有大處。則以爲臣於宮底居民付料草記遲滯事。荐伏承問啓之命。惶隕震越。無所自容。宮底居民付料軍伍。所重自別。豈敢最後於他營。而居民之根着。戶數之多寡。定將校。一一摘奸後。修啓之際。自致晩暮。以速鈇鉞之誅。惶恐待罪。不知所達云矣。敢啓。傳曰。知道。
정조 8년
金載瓚。以禮曹言啓曰。鶴城君賜几杖擇日草記。以今九月初六日。定行事。命下矣。依聖敎。以此日知委擧行之意。敢啓。傳曰。知道。
정조 8년
金載瓚。以吏曹言啓曰。新除授童蒙敎官尹淑基。除拜後。過限未出仕。依例改差。何如。傳曰。允。
정조 8년
掌令金履厚啓曰。臣於見職。豈有一分堪承之望。而且臣曾經執義。揆以公格。勢難仍冒。請命遞斥臣職。答曰。依啓。
정조 8년
兵曹照目粘。今此江華府射砲得中校卒等。似當開城府狀聞判付例。依施行是乎矣。係是恩賞。自下不敢擅便。上裁。何如。判付啓。依回啓施行爲良如敎。
정조 8년
甲辰九月初四日辰時。上御重熙堂。右副承旨入侍時。右副承旨金載瓚。假注書李敬五。記事官李崑秀尹行任。以次進伏訖。上曰。今覽東伯狀啓。今年又未免歉。言念民事。寢食靡安。湖西亦違初料云。其將何爲。載瓚曰。荐飢之餘。誠爲悶切矣。上曰。使行今幾入燕京矣。載瓚曰。然矣。上曰。歸期當在那間云乎。載瓚曰。至月內。似當還矣。仍命退。承史以次退出。
정조 8년
甲辰九月初四日巳時。上御誠正閣。右承旨入侍時。右承旨具明謙。假注書李敬五。記注官金健修。記事官金鳳顯。以次進伏訖。上曰。訓將摠戎使入侍。訓鍊大將具善復。摠戎使李昌運。承命進伏。上曰。普賢峯補土之役。何當告訖。昌運曰。三四日內。當訖役。而自始役之役日。日煖無風。役事順成。亦不偶然矣。司圃提調具善復曰。本署以御供衙門。太廟景慕宮薦新及各殿各宮。逐日供上所封。各種菜蔬。名色浩多。而戶惠廳上下之數不多。故貢價只以位田所捧之稅。貿易繼供。而近來外方。奸竇漸增。各處折受土地。百般謀頉。結數漸縮之中。丙申春。又因御史書啓。遂安郡稅錢五百餘兩減給。目下形勢。萬萬苟艱。誠極渴悶。年前提調李性源。別定本署吏隷一人。下送鎭安縣。三去庚辰。本署折受四百餘結。欲爲査實。則本邑稱以加火元屯。只以元屯。使之看審。加火三十八結外。使不得査實。此有不然者。大抵當初折受時。一北二北三北三面內。四百餘結。朝家劃給。則雖有陳頉。以他加火。充報四百結之數。事理當然。而外方奸吏輩。中間舞弄。盜出結數。永爲除減。此弊不防。則餘存一百七十結。不多年。盡入於頉減中。事之寒心。莫此爲甚。且乙亥年。已有發遣郞廳。査得三十結矣。其後更爲頉報。今則餘存不多。貢價不得如例上下。貢人輩。逐日來訴。勢不得已一番嚴加査櫛。推出隱漏之結然後。本署庶有一分支保之勢。依乙亥年例。本署直長趙廷獻。定爲査陳差員。給馬下送。以爲還推折受之結。繼給供上之貢價。事甚便宜。惶恐敢達。上曰。依爲之。出擧條善復曰。鉛丸。軍物之最緊者。故設始鉛店。受稅補用。乃是舊例。而銀店屬之地部。鉛店屬之軍門。亦有先朝受敎。黃海道文化縣南面錐山豐金洞。鉛脈豐盛。鉛軍聚會云。此等事。不無虛實相蒙之弊。別定解事將校。看審形便。則民居稍遠。且無民田民塜。空閑之地。的實將校。往于本官。與巡營。備陳此事以來。旣知其少無害於本縣。則許多鉛鐵空棄。實甚可惜。屬之本局。設店吹鉛。以補軍需。事極便當。惶恐敢達。上曰。依爲之。出擧條仍命退。諸臣以次退出。
정조 8년
甲辰九月初四日午時。上御重熙堂。右副承旨入侍時。右副承旨徐龍輔。假注書李敬五。記事官李崑秀。尹行任。以次進伏訖。上命書傳敎曰。都承旨聞有實恙。許遞。敬五曰。今番陵幸時。侍講院問安官。未諳班次。陪進於玉堂班矣。伏聞丙辰復設後。本院問安官。成班於政院藥房之間云。不可不一番稟定。故敢達矣。上曰。春坊問安官。或先詣。或隨後。元無隨駕之例。今不必以班次論。此後則隨往於玉堂班後。宜矣。又下敎曰。今日再度習儀。都監堂郞。進不進擧案書入事。分付。仍命退。承史以次退出。
정조 8년
甲辰九月初四日申時。上御誠正閣。戶曹判書入侍時。戶曹判書鄭一祥。同副承旨金載瓚。假注書金孝建。記注官金健修。記事官李崑秀。以次進伏訖。上曰。他承旨入侍。賤臣承命出傳。行右承旨金文淳追入進伏。命書傳敎曰。今聞都監堂上言。事勢果然。上冊寶三度習儀隷儀。皆於明政殿庭爲之。內入處所。依初下敎爲之。又命書傳敎曰。監造官金龍柱。今日習儀。亦不進參云。飭敎之下。焉敢乃爾。各別嚴飭。今日內。使之仕進。追省記入直。且有承候慈殿後。私覿之敎。則尤不宜如是逡巡。更加嚴飭。又命書傳敎曰。明日受誓戒處所。以明政殿月臺磨鍊。宣仁門先期留門。承史侍衛入來後還閉。百官。由弘化門左右挾門留門入參事。預令知委。上曰。鶴城君家宣醞時。參考前例乎。一祥曰。取見錦平尉家宣醞前例。則自水剌間備送七十餘床。器品四器。而承旨進去傳饌。謂之外宣醞。中使進去傳饌。謂之內宣醞。而別無內外各傳之事矣。上曰。今番亦用此例乎。一祥曰。此甚有弊。外議皆爲備送二床。命承旨中使。按例傳饌。似甚便好云矣。上曰。是果便好。以此磨鍊。而內宣醞。則加設數三器。爲宜矣。命退。諸臣以次退出。
정조 8년
行都承旨宋載經坐。行左承旨金文淳坐。行右承旨李在學坐直。左副承旨沈有鎭未肅拜。右副承旨徐龍輔坐。同副承旨金載瓚坐直。注書二員未差。假注書金孝建仕朴能源仕直。事變假注書未差。
정조 8년
金載瓚啓曰。禁衛營將官來言。今日本營軍兵。日次私習云矣。敢啓。傳曰。知道。
정조 8년
金載瓚啓曰御營廳將官來言。今日本廳軍兵。日次私習云矣。敢啓。傳曰。知道。
정조 8년
傳于金載瓚曰。戶房承旨入侍。
정조 8년
以大司諫鄭趾煥。正言李彦祜牌不進罷職傳旨。傳于金載瓚曰。只推。
정조 8년
金載瓚啓曰。合辭方張之時。諫院無詣臺之員。事甚未安。大司諫鄭趾煥。正言李彦祜。旣有只推之命。卽爲牌招。何如。傳曰。允。
정조 8년
徐龍輔啓曰。弘文館副校理孟至大。時在洪忠道溫陽地。經筵入番事緊。斯速乘馹上來事。下諭。何如。傳曰。允。
정조 8년
金載瓚啓曰。假注書李敬五。身病猝重。勢難察任。今姑改差。何如。傳曰。允。
정조 8년
金載瓚啓曰。守禦使鄭尙淳。時無職名。令該曹口傳付軍職。何如。傳曰。允。
정조 8년
兵曹口傳政事。副司直鄭尙淳單付。
정조 8년
李在學啓曰。校理尹㬦。修撰徐美修。副修撰姜忱。傳旨未下。副校理孟至大在外。玉堂上下番俱空。已至多日。事甚未安。未差之代。政官牌招。開政差出。待下批。仍卽牌招。以爲推移入直之地。何如。傳曰。允。
정조 8년
傳于宋載經曰。刑曹判堂。今日政差出。
정조 8년
有政。吏批。判書金履素進。參判李敬養。參議黃昇源牌不進。承旨金文淳進。以沈基泰爲承旨。鄭萬始爲副校理。安策爲副修撰。李文源爲禮曹參判。柳誨爲兵曹佐郞。金載孟爲監察。李東野爲童蒙敎官。李命植爲刑曹判書。
정조 8년
徐龍輔啓曰。明日親臨受誓戒時。刑曹判書當爲進參。新除授刑曹判書李命植。卽爲牌招。何如。傳曰。宜令一伸情勢。許遞。今日政。以無故人差出。
정조 8년
再政。趙時俊爲刑曹判書。
정조 8년
金載瓚啓曰。新除授刑曹判書趙時俊。卽爲牌招。以爲誓戒進參之地。何如。傳曰。允。
정조 8년
徐龍輔啓曰。新除授左副承旨沈基泰。卽爲牌招察任。何如。傳曰。允。
정조 8년
以左副承旨沈基泰牌不進罷職傳旨。傳于徐龍輔曰。與右承旨許遞。前望單子入之。
정조 8년
承旨前望單子入之。李在學沈有鎭落點。
정조 8년
李在學啓曰。新除授左副承旨沈有鎭。以前任寧越府使。方在解由未出中。何以爲之。敢稟。傳曰。解由勿拘。
정조 8년
以校理尹㬦。修撰徐美修。副修撰姜忱牌不進罷職傳旨。傳于李在學曰。只推。
정조 8년
李在學啓曰。玉堂上下番俱空。已至多日。事甚未安。校理尹㬦。修撰徐美修。副修撰姜忱。旣有只推之命。竝卽牌招。以爲推移入直之地。何如。傳曰。允。
정조 8년
以校理尹㬦。修撰徐美修。副修撰姜忱安策。牌不進罷職傳旨。傳于金載瓚曰。只推。更爲牌招。
정조 8년
以吏曹參議黃昇源牌不進罷職傳旨。傳于徐龍輔曰。只推。
정조 8년
兵曹口傳政事。以申大謙爲禁衛中軍。
정조 8년
以監造官金龍柱拿處傳旨。傳于徐龍輔曰。待待命。使之斯速待令事。分付。
정조 8년
李在學啓曰。明日鶴城君家宣醞時。何承旨進去乎。敢稟。傳曰。左副承旨進去。
정조 8년
傳于李在學曰。都監都提調提調都廳明日來待。
정조 8년
徐龍輔。以奎章閣言啓曰。奎章外閣營建時。監董員役工匠姓名別單。自本閣。草記稟處事。命下矣。外閣營建。事體至重。監董校吏之當初未卽請賞。終涉欠典。今因閣臣之歸奏。乃有此令守臣修啓之命。到今時月稍久之後。雖不必一一追賞。而至於都廳折衝李廷鳳。以京營將校。終始監董。合施加資之典。營建監官折衝李時陪。主管設施。前後效勞。與他將校有異。不可無別般酬勞之典。令該曹。邊將調用。其餘將校。令守臣。另加收用。畫員員役工匠等。亦令本營。木布分等施賞後狀聞。恐合事宜。而係關恩典。自本閣。有不敢擅便。上裁。何如。傳曰。依草記施行。
정조 8년
金載瓚。以都摠府言啓曰。副摠管具明謙。時無職名。令該曹口傳付軍職。以爲肅謝之地。何如。傳曰。允。
정조 8년
兵曹口傳政事。副護軍具明謙單付。
정조 8년
金載瓚。以上號都監都提調意啓曰。王大妃殿惠慶宮上尊號儀註。只讀致詞。不讀箋文。似涉闕遺。更爲修正以入事。命下矣。因傳敎。讀箋文一節。更爲添入磨鍊。各書眞諺二本。謹此封進之意。敢啓。傳曰。知道。
정조 8년
宋載經。以吏曹言啓曰。故判書李晩成奉祀孫。令該曹。問名草記事。命下矣。李晩成奉祀孫訪問。則進士光裕云矣。敢啓。傳曰。依金履度等例。捧承傳。可也。
정조 8년
李在學。以吏曹言啓曰。今此宗廟親祭時堂上執禮。前承旨李時秀塡差。而時無職名。令該曹口傳付軍職。何如。傳曰。允。
정조 8년
兵曹口傳政事。副司直李時秀單付。
정조 8년
徐龍輔。以禮曹言啓曰。王世子冊禮後。三名日陳賀及內殿誕日陳賀時。以方在沖年。依例權停。表裏則自內隨便爲之事。已爲稟定矣。來九月十八日上號陳賀時。王世子於大殿王大妃殿惠慶宮中宮殿。自內所進表裏。則依例磨鍊。而大殿王大妃殿惠慶宮。自內所進致詞箋文之節。何以爲之乎。敢稟。傳曰。依例爲之。
정조 8년
金載瓚。以禮曹言啓曰。鶴城君家賜宴日字。依傳敎。以初六日知委。故親臨賜几杖儀註。今方磨鍊以入。而雖有一等賜樂之命。適在誓戒已行之後。用樂一款。恐有掣礙之端。何以爲之。敢稟。傳曰。賜几杖時。係是臨軒鼓樂。雖不振作。就本第宣醞時賜樂。似無掣礙之端。況此宗臣年老。不忝享班。尤無所妨矣。
정조 8년
金載瓚。以兵曹言啓曰。去夜二更量。木覓山烽燧軍來告內。今日初昏時。有一白衣着笠人。蠶頭峯近處彷徨。故事甚疑訝。與禁衛營巡山軍眼同。執捉搜檢。則不佩戶牌。持十餘行小錄紙及束藁二把硫黃五介。必是放火之計。不勝驚駭。竝與物件而捉納云。故自臣曹。屢次盤問。則所供內。以爲渠之姓名。卽孔賤。而本以咸鏡道永興人。十三歲爲僧。昨年流寓於慶尙道東萊地國淸寺。今年四月。來留於南大門外燻造幕近處。常漢徐檢同家。欲以民弊僧。仰達朝廷。而城內僧禁至嚴。不敢出入。故自四月長髮。僅成頭䯻後。着笠巾。去月晦日。始入城內。止宿於梨峴旅客主人朴先達家。自書十一條弊瘼。今日果欲放火於烽臺近處。以爲上達之計。而未及放火。爲烽軍所捉。此外無他可供云。故取考其所書十一條弊瘼。則一。各邑還穀麤劣事。一。閑丁未免襁褓事。一。東萊金井山城城堞修補事。一。各邑場市禁酒事。一。各處旅店債利過濫事。一。各邑官廳菜物過捧事。一。各處遊民投牋之弊事。一。封山松田及寺刹近處禁葬事。一。先賢子孫之流離乞食者。各歸本鄕事。一。義僧番錢之爲弊事。一。富家放債殖利嚴禁事。而渠之接主人徐檢同朴哥漢。發差捉來。則檢同及其子於仁老味。適以秋收下鄕。故檢同妻及朴道文處取招。則往來日字及前後事狀。與渠所供。別無相左矣。近來法綱不嚴。俗習益詐。輒因微細之事。冒犯放火之罪者。殆無歲無之。若不明施當律。懲一勵百。則日後之弊。有不可勝言。今此孔賤。雖與已放火稍異。昏夜潛伏於烽臺近處。欲爲放火之計。渠旣節節自服。究厥情狀。萬萬痛惡。移法司。各別嚴刑後。考律嚴處。有不可已。盤問之際。雖無違錯之供。而或慮有別般奸情。期於多歧覈得。故未免遲滯。今始登聞。不勝惶恐之意。敢啓。傳曰。知道。嚴刑定配。以懲日後。烽臺近處。分授本曹之後。烽將若能各別巡察。豈有是事。烽燧將。過齋日後。嚴棍懲勵。後復有此等之弊。不但放火人之已行未行。先自烽燧將。嚴棍充軍。此意。預令知悉。可也。
정조 8년
金載瓚。以漢城府言啓曰。黃海道載寧民金鼎泰。與義烈宮下屬等。堰畓相訟。據自本府。行査于本道本郡。則所報內。金鼎泰次知之地民人等。混賣於該宮云。故使該宮出給其土地於金鼎泰。還推其價本於民人之意。本府前已處決矣。又自該宮。更爲査實事。手本啓下。故以其手本辭意。更査於該道該邑。則其所査報。終未歸一。遠外往復。亦不無差爽之慮。本訟。使該道。別定査官。詳覈公決後。狀聞之意。分付道臣。何如。傳曰。允。
정조 8년
兵曹。今九月初六日四更頭。明政殿月臺親臨。太室追上尊號。親上冊室後。親祭誓戒敎是時。宣仁門二更一點。請出標信開門。弘化左右挾門三更一點。請出標信開門。事畢後。還閉事。判付啓。昨年臘享誓戒時。跟隨攔入。闕門紛踏。伊後次對。又踵前習。卿等捧現告。至有拿問之擧。足爲卿今日之已鑑。卿當於宣仁門留門入來矣。毋論宣仁弘化。如有喧譁或攔入之事。卿難免重勘。惕念擧行爲良如敎。
정조 8년
大司憲洪良浩。大司諫鄭趾煥。執義林濟遠。持平李秀夏。副校理鄭萬始啓曰。請黜置罪人鄭致達妻爲先還配海島。仍令王府。夬正典刑。以洩神人之憤。請物故罪人德相。亟施孥籍之典。請故領議政金陽澤。追施削奪之典。答三司曰。不允。
정조 8년
大司憲洪良浩。大司諫鄭趾煥。執義林濟遠。持平李秀夏啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古法趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。夬正王法。請亟寢煥億島配之命。仍令王府。加刑得情。夬施王章。請亟令王府夏賊之親屬奴傔。嚴加鞫問。妻孥之應坐者。傡依适維雲之例。夬施邦刑。答兩司曰。不允。
정조 8년
持平李秀夏啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。夬正王法。請大靜縣定配罪人聖中。亟令王府。設鞫嚴問。期於得情。夬正王法。請薪智島荐棘罪人瑩中。設鞫嚴問。夬施當律。請物故罪人國榮。亟施孥籍之典。請捕廳罪人煥九。亟令王府。嚴加鞫問。夬正典刑。三司。論議之所由出也。凡爲三司之職者。旣在合辭之列。則齊聲請討。義分當然。而昨日朝參時。諸玉堂官。雖有議諡之命。不爲隨參於傳啓。遽然退出。誠爲可駭。請伊日入侍諸玉堂。竝施譴罷之典。新除授掌令洪宗藎。時在洪忠道忠州地。掌令宋益中。時在全羅道光州地。司諫院司諫金和中。時在洪忠道禮山地。獻納李碩九。時在慶尙道星州地。正言鄭福煥。時在全羅道昌平地。請竝斯速乘馹上來事。下諭。答府曰。不允。下諭事。依啓。
정조 8년
刑曹判書鄭尙淳疏曰。伏以。臣自經春間。類中之症。近幸差可。而衰老筋力。蘇完未易。神精消鑠。行步艱澁。雖不可以平人自處。而小大公故。猶不敢言病。黽勉供職。强策奔走者。亦已多月。入秋以後。漸不如前。數日霜冷。毒感外襲。寒粟遍體。達宵咳嗽。頑痰塞胸。落席叫苦。親臨誓戒。百僚駿奔。而臣則身帶司寇之任。賤疾猝劇。末由進參。病裏兢惶。無地自容。玆敢疾聲呼籲。仰瀆崇嚴。伏乞聖慈。特垂矜念。亟令鐫改。以幸公私。不勝大願。答曰。省疏具悉。本職許遞。
정조 8년
甲辰九月初五日辰時。上御重熙堂。戶房承旨入侍時。右副承旨徐龍輔。假注書金孝建。記事官金鳳顯李崑秀。以次進伏訖。上命書傳敎曰。明日遣禮官。鰲興府院君家。洪奉朝賀家致祭。祭文。當親製以下。又命書傳敎曰。春坊番次苟艱。師傅賓客相見禮在近。兼文學徐有成。兼司書李集斗。本職許遞。說書未差之代。前望單子入之。又命書傳敎曰。向筵。言於大臣。意謂政官聞之矣。先朝外孫中。在堂上侍從者。只有此一人。亦是久次。今番上號時。讀冊官。以行副司直金頤柱塡差事。分付。命退。承史以次退出。
정조 8년
甲辰九月初五日未時。上御重熙堂。同副承旨入侍時。同副承旨金載瓚。假注書朴能源。記事官車亨衢金鳳顯。以次進伏訖。上曰。右副承旨入侍。徐龍輔進伏。上命書鶴城君賜几杖序文。龍輔書寫訖。讀奏。上曰。鶴城君事。誠稀貴矣。龍輔曰。然矣。上曰。承旨有闕。代以沈有鎭李在學爲之。仍命書榻敎曰。新除授承旨。牌招察任。上曰。東萊府使金履正當往乎。龍輔曰。以親年篤老。不得往赴云矣。上曰。判尹及都監堂郞待令事。分付。可也。仍命退。諸臣以次退出。
정조 8년
甲辰九月初五日申時。上御重熙堂。禮房承旨入侍時。行右承旨李在學。假注書朴能源。記事官金鳳顯李崑秀。以次進伏訖。上曰。注書出去。都監堂郞。入來與否知入。可也。賤臣承命出問。回奏曰。朴明源鄭一祥李在簡尹塾。依下敎來待。都廳林濟遠。方有臺職。故不得入來。闕外待令云矣。上曰。使之入來。可也。賤臣承命出傳。以入來之意。回奏。上曰。臺臣。雖非以臺職入來。旣入闕中。則例有喝導聲。今無此聲。何也。事體不如是矣。都提調入來與否。更爲知入。可也。賤臣出問。以不爲入來之意。還奏。上曰。然則都監諸堂退去。明朝都提調以下。竝入來事。分付。可也。上曰。使通禮院事知書員金益和。分付都監使之修。笏記以入。可也。仍命退。諸臣以次退出。
정조 8년
甲辰九月初五日初更。上御重熙堂。右副承旨入侍時。右副承旨徐龍輔。假注書朴能源。記事官李崑秀尹行任。以次進伏訖。上曰。注書出去。祭報府持入。可也。賤臣承命捧入。上曰。莫重祭享。大祝執事。全不擇差。銓堂誠駭然矣。參判使卽留門入來。更以銓郞。各別擇差。仍命書傳敎曰。大祝之任。何等莫重。而許多銓郞。玉堂多不塡差。當該堂上。爲先問啓下吏。令攸司囚禁。事過後。嚴杖照律定配。以懲日後。仍命退。諸臣以次退出。
정조 8년
行都承旨宋載經坐。行左承旨徐有防坐直。行右承旨李在學坐。左副承旨沈有鎭坐。右副承旨金載瓚坐直。同副承旨李頤祥未肅拜。注書二員未差。假注書金孝建仕朴能源仕直。事變假注書未差。
정조 8년
鶴城君楡賜几杖罷後。奎章閣政院玉堂藥房口傳問安。答曰。知道。
정조 8년
李在學啓曰。視事生涼間頉稟矣。今則日候生涼。所當取稟。而玉堂不備。待備員更稟之意。敢啓。傳曰。知道。
정조 8년
金載瓚啓曰。御營廳將官來言。今日本廳軍兵。日次私習云矣。敢啓。傳曰。知道。
정조 8년
宋載經啓曰。都監都提調金尙喆。提調朴明源鄭一祥李在簡尹塾。都廳徐有成林濟遠。依下敎來待矣。
정조 8년
以校理尹㬦。修撰徐美修。副修撰姜忱安策。再牌不進罷職傳旨。傳于徐有防曰。只推。
정조 8년
李在學啓曰。今九月初九日。洪忠道全義地。忠翼公趙泰采家廟。遣近侍致祭事。禮曹單子啓下矣。何承旨進去乎。敢稟。傳曰。左承旨進去。
정조 8년
傳于李在學曰。右副承旨與閣臣。持御製草入侍。
정조 8년
李頤祥啓曰。都承旨宋載經。左承旨金文淳。右承旨李在學。左副承旨沈有鎭鶴城君家宣醞時進去。右副承旨未差。伴直無人。左副承旨沈有鎭。所當牌招入直。而拘於廳規。不得請牌。何以爲之。敢稟。傳曰。左承旨以下。竝牌招。推移入直。
정조 8년
金載瓚啓曰。上號都監堂上朴明源鄭一祥尹塾李在簡。有稟達事。來詣請對矣。傳曰。入侍。
정조 8년
承旨前望單子入之。徐有防李頤祥落點。
정조 8년
金載瓚啓曰。左承旨金文淳許遞事。命下矣。忠翼公家廟致祭時。何承旨進去乎。敢稟。傳曰。同副承旨進去。
정조 8년
傳于金載瓚曰。禮房承旨入侍。
정조 8년
兵曹口傳政事。副司直徐龍輔單付。
정조 8년
以同副承旨李頤祥牌不進罷職傳旨。傳于徐有防曰。只推。更爲牌招。
정조 8년
李在學。以都摠府言啓曰。今日入直內三廳武兼禁軍及軍兵等。當爲中日習射。而宣政殿親臨賜几杖宣敎相値。不得爲之之意。敢啓。傳曰。知道。
정조 8년
金載瓚。以備邊司言啓曰。新除授東萊府使金履正。以其親年。今爲八十三歲。呈狀乞遞。揆以法典。不可强令赴任。改差。何如。傳曰。允。
정조 8년
金載瓚。以守禦廳言啓曰。各軍門諸將官射講時。柳葉箭連五巡全布者。別單書入事。曾有定式矣。本廳今朔射講時。把摠金珠淵。柳葉箭連六次全布。故別單書入之意。敢啓。傳曰。知道。
정조 8년
徐有防。以刑曹言啓曰。許多銓郞玉堂。多不塡差。下吏。令攸司囚禁。事過後。嚴杖照律定配事。命下矣。依傳敎。吏曹祭享色書吏李景老爲先嚴囚之意。敢啓。傳曰。知道。
정조 8년
行判中樞府事李徽之箚曰。伏以。太廟享日不遠。殿下昨臨殿庭。親授誓戒。大小百僚。莫不趨走進參。而臣於日前。冒犯風寒。驅馳撼頓之餘。適得外感。寒熱交攻。咳嗽孔劇。頭疼胸悶。神氣昏迷。素患癖積。兼發頑痰。橫着腰背。坐臥須人。不能拜跪。以此病狀。末由自力。竟未免闕禮之罪。惶隕自訟。宜被嚴譴。玆敢陳箚。仰煩崇嚴。伏乞亟降威罰。以警群僚。以安私分焉。答曰。省箚具悉卿懇。病未參班。何必深引。卿其安心勿辭。益加善攝。仍傳曰。此批答。遣史官。傳諭于李判府事。
정조 8년
敎鶴城君楡賜几杖書。王若曰。於乎。先烈之祗述。今辰何辰。巋然宗英之獨存。前甲後甲。蓋予心方切於感舊。而殊錫特侈於曠前。惟卿。以葛藟親。享松柏壽。際甲歲誕聖之會。籍屬璿璜。逮辰年御極之初。秩躋緋玉。九耋康旺。樂亭午之昌期。一心謙恭。荷同庚之恩敎。肆予祗承舊服。視卿特異諸宗。每朝扈蹕之時。輒命劍佩之夙退。歲首饋老之典。庸示庖廩之特優。奚但王家敦懿親之規。蓋出平日尊高年之意。迺者新甲辰朝會。皤然舊摠管入參。龍飛之寶甲重回。予方。踐先王之位。鶴立之癯容不改。卿又陪舊日之班。惟歲月之適符。若不偶爾。見羹墻而猶慕。況於人乎。纔大庭丹綍之誕敷。顧侍班黃髮之可貴。內帑百朋之錫。特示優老之章。梨園一等之音。要作飾喜之具。苟欲安鮐背鯢齒之老。厥亦有烏几鳩笻之頒。扶杖朝堂。考禮經之遺制。據梧宴室。遵耆俊之古規。於戲。曰齒曰德曰爵焉。可謂今世三達。是歲是月是日也。所貴耆臣一人。臨殿陛而宣麻。禮則然矣。命簪紳而赴席。古有是不。故玆敎示。想宜知悉。奎章閣直提學。臣朴祐源製進
정조 8년
甲辰九月初六日子時。上御涵仁亭。右副承旨入侍時。右副承旨徐龍輔。假注書朴能源。記注官金健修。記事官金鳳顯。以次進伏訖。上曰。禮房承旨入侍。李在學進伏。上曰。吏參差祭。誠極不審矣。仍下敎曰。第一室所重。尤爲自別。大祝何爲苟充乎。時帶銓郞春坊諸員東壁諸人。緣何不差。注書出去。斯速知入。可也。賤臣承命出問。回奏曰。趙濟魯方在外任。朴廣源有實病。李泰永則長銓云。有實病故。不爲差出。而春坊官員。無差祭之例云。故不得差出云矣。上曰。此皆不成說矣。仍命退。諸臣以次退出。
정조 8년
甲辰九月初六日丑時。上詣明政殿月臺。受誓戒入侍時。行都承旨宋載經。行左承旨金文淳。行右承旨李在學。左副承旨沈有鎭。右副承旨徐龍輔。同副承旨金載瓚。二提學吳載純。檢校直提學徐有防。二直提學朴祐源。假注書金孝建朴能源。記注官金健修。記事官金鳳顯。以次侍立。上御遠遊冠絳紗袍。乘輿出賓陽門。仍御明政殿月臺版位。宗親文武百官。各以朝服入就位分班。行四拜禮。上曰。新差大祝。皆入來乎。有防曰。李度謙不來。餘皆入來矣。上曰。禮房承旨出去。祭官整齊。卽爲擧行。可也。又下敎曰。上冊寶受誓戒時。都監堂郞諸執事。皆入參乎。有防曰。都提調外。皆入來矣。仍行受誓戒如儀。禮畢。上還內。諸臣以次退出。
정조 8년
甲辰九月初六日辰時。上御宣政殿。鶴城君賜几杖入侍時。行都承旨宋載經。行左承旨金文淳。行右承旨李在學。左副承旨沈有鎭。右副承旨徐龍輔。同副承旨金載瓚。二提學吳載純。檢校直提學徐有防。二直提學朴祐源。原任直閣金宇鎭鄭東浚。待敎李崑秀。假注書朴能源。記注官金健修。記事官金鳳顯。以次侍立。上具翼善冠衮龍袍。殿座。承史侍衛。以次陞殿。上命書傳敎曰。今日賜几杖時。宗親儀賓一體參班。上曰。都監堂上都廳入侍。出榻敎都提調金尙喆。提調朴明源鄭一祥李在簡尹塾。都廳林濟遠徐有成。以次侍立。上曰。時原任大臣皆入來乎。在學曰。領左相俱不入來。而判府事徐命善洪樂性入來矣。上曰。入侍。命善樂性進伏。上曰。樂器陳而不作。可也。上下敎曰。鶴城君拜跪等節。必難强行。只使俯伏興平身。可也。仍命其子孫扶入行禮。禮房承旨。跪奏宣敎。宣敎官李祖承展讀敎書訖。賜几杖如儀。鶴城君楡跪受。仍行四拜禮。讀箋官曺允大進讀箋文訖。上命楡及諸大臣進前。尙喆等曰。秋涼漸深。聖體。若何。上曰一樣矣。尙喆等曰。明日。乃東宮誕辰。而鶴城几杖之賜。適在此時。事不偶然矣。上曰。鶴城事。誠稀貴矣。篤老人事。未易期必。而今日大禮順成。尤奇異矣。尙喆等曰。鶴城年今大耋。筋力尙旺。全無篤老人貌樣。眞所謂地上仙矣。上曰。衣服皆稱身乎。僉曰。然矣。上曰。鶴城生年。同於先大王誕降之年。予每見之。自不勝羹墻之慕。愴感冞切矣。今日恩數。亦出優異之意。而猶未足以表予之情。特給宴需。賜樂與衣。官其子孫。又製序文及四韻詩二首以寵之。卿等與承旨。皆賡韻以進也。仍命龍輔。讀御製序文。又命宇鎭讀御製詩。以賜楡。楡俯伏以。受。跪祝曰。今臣老矣。此生無以仰報隆私。以賤臣狗馬之齒。恭獻于主上殿下曁世子邸下矣。尙喆曰。高年非貴生年貴之句。語意極好。臣不勝欽仰矣。上曰。戶判造平轎子以給。好矣。仍命楡與春坊官員一人。入見東宮。楡承命進謁。上曰。今日卽受誓戒以後。故不使奏樂。自闕門外。陳樂率舞童以去。可也。楡先退。上顧謂曰。明日必來謁東宮也。仍命入龍亭。盛敎書几杖以送之。又命有防。使畫工。圖其事以奏。又命閣臣承旨赴宴。上曰。提調以下進前。明源等進伏。上曰。今番上號時。與昨年上號時。日晷長短懸殊。儀節凡百。視前益多。昨年上號時。猶患侵暮。況今短晷。勢必犯夜。予意則王大妃殿上號日字。稍進一兩日。可無窘束之患。未知僉意。何如。尙喆等曰。聖敎誠然。十七日前。如有吉日。則進定。似好矣。上曰。都廳出問日官以奏。可也。濟遠承命出問。以十六日平吉之意。回奏。上命書傳敎曰。旣問都監諸堂。所見詢同。景慕宮上冊印及行祭。惠慶宮上冊印頒赦陳賀。一日之內。勢難竝行。日晷且與昨夏不同。宜有更爲磨鍊之擧。王大妃殿上冊寶。十六日爲吉云。以此日進定。十七日朝。奉冊印。詣景慕宮。伊夜。行上冊印禮。仍行祭禮。翌朝行惠慶宮上冊印禮。禮畢後仍行頒赦陳賀。以此知悉。尙喆曰。冊寶冊印。詣宗廟景慕宮節次習儀。自禮曹。雖以節目啓下。昨年不爲擧行。今番亦依昨年例。置之。何如。上曰。依爲之。出擧條尙喆曰。臣之衰病。近益苦劇。莫重大禮。恐有僨誤之慮。若及今遞易。則不勝至願矣。上曰。諸堂。自當擧行。卿須數日調理。可也。尙喆曰。臣非敢占便也。賤疾。若於一兩日未差。則莫重擧行之事。不可專委於僚堂。病如至於難强。則當入文字矣。上曰。卿何若是。姑勿更煩。可也。上曰。金龍柱。守行郞廳之任乎。尙喆曰。今方入直矣。上謂一祥曰。景福殿慈慶殿補階之役。今已隔日。匠手工人。預爲知委。景福殿。則版墻毁撤之役。似難一日可了。所當毁處。須尺量。可也。一祥曰。冊印冊寶內入內出時刻。當以草記稟處乎。上曰。唯。前吏曹判書趙時俊曰。臣向叨銓任。有未及擧行之事。惶恐敢達矣。王世子私親本家贈職。載在續典。而臣未能考見。不卽擧行。法典所在。不可遲延。卽令銓曹擧行。何如。上曰。此果有例乎。時俊曰。果有之。至於大君妻父。亦有之矣。上曰。雖是續典所載。玆事每欲一番博詢後處之。何必更如是煩稟。待下敎擧行。可也。出擧條仍命退。諸臣以次退出。
정조 8년
甲辰九月初六日巳時。上御重熙堂。右副承旨與閣臣入侍時。右副承旨徐龍輔。檢校直提學徐有防。原任直閣鄭東浚。假注書朴能源。記事官金鳳顯李崑秀。以次進伏訖。上曰。二直提學入侍。朴祐源進伏。上曰。鶴城君家。有諸承旨赴宴之命矣。果已進去乎。注書出去知入。可也。賤臣承命出問。以皆已進去之意。回奏。上曰。已爲宣醞與否知入。可也。賤臣承命出問以今方始宴之意。回奏。上曰。爾往其家。參宴以來。賤臣承命出。上命龍輔。書傳敎曰。右副承旨許遞。前望單子入之。仍命退。諸臣以次退出。
정조 8년
甲辰九月初六日申時。上御誠正閣。都監堂上入侍時。上號都監堂上朴明源鄭一祥李在簡尹塾。同副承旨金載瓚。假注書朴能源。記事官金鳳顯李崑秀。以次進伏訖。明源等曰。王大妃殿上冊寶正日。進定於十六日。而玉冊以十七日干支。已爲入刻。稟定後。當爲擧行。故敢此仰達矣。上曰。刻役旣完。亦已封裹云。詣宮時刻。雖至差晩。慈殿上號日字之改定。終涉未安。依初定日爲之。景慕宮冊印奉詣時刻。以午後磨鍊。可也。出擧條命書傳敎曰。左承旨聞有實𧏮。難以受香云。許遞。與未差之代。前望單子入之。又命書傳敎曰。新除授承旨牌招察任。仍命退。諸臣以次退出。
정조 8년
甲辰九月初六日酉時。上御重熙堂。禮房承旨入侍時。行左承旨徐有防。假注書朴能源。記事官金鳳顯李崑秀。以次進伏訖。上曰。右副承旨賡韻已成乎。注書出去持入。可也。賤臣承命捧入。上曰。同副承旨李頤祥。只推。更爲牌招事。分付。仍下敎曰。牌去來。注書出去催促。可也。仍命退。諸臣以次退出。
정조 8년
行都承旨宋載經坐。行左承旨徐有防坐。行右承旨李在學坐直。左副承旨李得臣未肅拜。右副承旨趙興鎭坐直。同副承旨李鎭恒奉命在外。注書二員未差。假注書金孝建仕朴能源仕直。事變假注書未差。
정조 8년
大殿奎章閣問安。答曰。知道。王大妃殿惠慶宮中宮殿口傳問安。答曰。知道。世子宮單子問安。答曰。知道。大殿王大妃殿惠慶宮中宮殿。政院玉堂口傳問安。答曰。知道。世子宮。政院玉堂朝廷二品以上六曹堂上兩司長官奉朝賀單子問安。答曰。知道。
정조 8년
傳于李在學曰。時原任大臣閣臣承旨春桂坊入侍。
정조 8년
傳于李在學曰。戶曹參判口傳差出。
정조 8년
吏曹口傳政事。以朴祐源爲戶曹參判。
정조 8년
傳于李在學曰。承旨入侍。
정조 8년
傳于李在學曰。奉命在外承旨許遞。前望單子入之。
정조 8년
承旨前望單子入之。李得臣李鎭恒落點。
정조 8년
備邊司薦望。以李頤祥爲東萊府使。
정조 8년
傳于李在學曰。奉命承旨李頤祥除拜外任。其代。右副承旨李得臣進去。
정조 8년
趙興鎭啓曰。忠翼公趙泰采家致祭。左副承旨李得臣進去事。命下。而李得臣。以光陵祭官。纔已受香進去矣。何以爲之。敢稟。傳曰。同副承旨進去。
정조 8년
右副承旨趙興鎭。以禮曹言啓曰。因都監提調陳達。上曰。刻役旣完。亦已封裹云。詣宮時刻。雖至差晩。慈殿上號日字之改定。終涉未安。依初定日爲之。景慕宮冊印奉詣時刻。以午後磨鍊可也事。命下矣。十七日奉詣吉時。令日官推擇。則同日申時爲吉。十八日景慕宮上冊印。同日子時。惠慶宮上冊印。同日卯時。仁政殿頒赦陳賀。同日午時。俱吉云。以此時擧行事。知委。何如。傳曰。依此爲之。可也。
정조 8년
趙興鎭。以禮曹言啓曰。景慕宮上冊印後。親祭時省牲省器取稟草記。有更待下敎之命。而今則景慕宮冊印奉詣。以十七日申時。推擇啓下矣。省牲省器之節。自當依例擧行。以此磨鍊乎。敢稟。傳曰。知道。
정조 8년
甲辰九月初七日巳時。上御宣政殿。承旨閣臣春桂坊入侍時。原任提學徐命膺。一提學金鍾秀。二提學吳載純。原任直提學徐浩修。一直提學鄭志儉。二直提學朴祐源。原任直閣金宇鎭。檢校直閣鄭東浚徐龍輔。藥房提調徐有隣。輔德鄭述祚。兼輔德李時秀。弼善宋銓。兼弼善李祖承。文學李度謙。兼文學徐有成。司書曺允大。兼司書李集斗。說書李敬五。翊衛尹昌濂李弘之。司禦李運永李㻋。翊贊韓用和。衛率金履九鄭東愈。副率尹光柱李克永。侍直金鍒李勉齊。洗馬徐弘輔李敬魯。行都承旨宋載經。行左承旨徐有防。行右承旨李在學。右副承旨金載瓚。假注書金孝建朴能源。記事官李崑秀尹行任。以次進伏訖。上曰。鶴城君入侍。賤臣承命出。與鶴城君楡。偕入進伏。上命乳母。抱王世子侍側。仍命諸臣。進前仰瞻。又命奉朝賀徐命膺。輔德鄭述祚。使之抱持。又命鶴城君楡進前抱持。楡曰。王世子眉宇開豁。眼采精明。帝王氣象。自異凡常。此誠宗社之幸。臣民之慶。臣生無以仰酬聖恩。惟祝萬壽無疆矣。上曰。卿昨日之宴。其樂何如。楡對曰。臣自荷曠世之異數。私門之榮幸極矣。其樂何可盡達乎。上顧謂述祚曰。爾以舊時春坊。今復爲輔德。誠稀貴矣。述祚對曰。臣之更叨是職。實是特異之典。不勝感幸矣。仍命退。諸臣以次退出。
정조 8년
甲辰九月初七日巳時。上詣景福殿。左承旨右承旨右副承旨入侍時。行左承旨徐有防。行右承旨李在學。右副承旨金載瓚。假注書朴能源。記事官李崑秀尹行任。以次進伏訖。上曰。戶曹堂郞進前。仍下敎曰。昨年行禮時。殿庭狹窄。今番則補階。稍廣於前。可也。且門路狹隘。欲撤板墻。此門傾仄。仍欲改之。試問匠手。可也。一祥出。問匠手入奏曰。三間姑撤。則似無狹窄之患。門則柱石改正。似不難矣。上曰。日晷頗短。明日可以畢役乎。一祥出問。回奏曰。早朝始役。則申後可以畢役云矣。上曰。明日弘化門當早開。卿須趁早待令。可也。命有防書傳敎曰。左副承旨有實恙。右副承旨有實故云竝許遞。前望單子入之。待下批。牌招察任。又下敎曰。金龍柱。今日入來。承候慈殿之意。分付。可也。又下敎曰。承旨有闕。代以趙興鎭出牌。可也。仍還內。諸臣以次退出。
정조 8년
甲辰九月初七日申時。上御重熙堂。坐直承旨入侍時。右副承旨趙興鎭。假注書朴能源。記注官金健修。記事官李崑秀。以次進伏訖。上曰。注書出去。致祭承旨李鎭恒出去與否。知入。可也。賤臣承命出問。以已爲進去之意。回奏。上曰。領府家賡韻。想已成。送隷持來。可也。賤臣出傳。催促捧入。上曰。閣臣所製詩。亦爲持入。可也。仍命退。諸臣以次退出。
정조 8년
行都承旨宋載經坐。行左承旨徐有防坐。行右承旨李在學坐。左副承旨李時秀坐。右副承旨趙興鎭坐直。同副承旨沈基泰坐直。注書二員未差。假注書金孝建仕朴能源仕直。事變假注書未差。
정조 8년
吏曹口傳政事。以金載瓚爲戶曹參議。
정조 8년
承旨前望單子入之。李時秀黃昇源落點。
정조 8년
以同副承旨黃昇源牌不進罷職傳旨。傳于李時秀曰。只推。更爲牌招。
정조 8년
以同副承旨黃昇源。再牌不進罷職傳旨。傳于李在學曰。許遞。前望單子入之。
정조 8년
承旨前望單子入之。沈基泰落點。
정조 8년
沈基泰。以上號都監都提調意啓曰。明日三度習儀。提調李在簡。謂有身病。將不得進參云。令政院。稟旨牌招。俾得備員。何如。傳曰。然則許遞。可也。
정조 8년
沈基泰。以上號都監都提調意啓曰。提調有闕。代以兼工曹判書具善復。依古例差下。明日習儀。使之進參。何如。傳曰。允。
정조 8년
沈基泰。以吏曹言啓曰。今此宗廟親祭時。堂上執禮。行副司直李時秀趙興鎭。實預差啓下矣。俱拜承旨。以行副司直徐龍輔改付標以入之意。敢啓。傳曰。知道。
정조 8년
沈基泰。以吏曹言啓曰。今此宗廟親祭時。奠幣瓚爵官前承旨黃昇源。時無職名。令該曹口傳付軍職。何如。傳曰。允。
정조 8년
兵曹口傳政事。副司直單黃昇源。
정조 8년
沈基泰。以訓鍊都監言啓曰。本局哨官慶來運。身病甚重。勢難察任。改差。何如。傳曰。允。
정조 8년
趙興鎭。以摠戎廳言啓曰。都城主脈補土。七月二十四日始役。今九月初七日。已爲畢役。而役處地名。廣狹步數。別單書入之意。敢啓。傳曰。知道。監董將校員役書啓。
정조 8년
沈基泰。以摠戎廳言啓曰。普賢峯下麓。都城主脈。補土畢役草記。傳曰。知道。監董將校員役書啓事。命下矣。監董將校員役。別單書入之意。敢啓。傳曰。乙酉年前例。相考書入。
정조 8년
甲辰九月初八日卯時。上詣景福殿。承旨入侍時。行左承旨徐有防。行右承旨李在學。右副承旨趙興鎭。檢校直閣徐龍輔鄭東浚。假注書金孝建朴能源。記事官李崑秀尹行任。以次進伏訖。上命在學。書傳敎曰。景福殿補階之役。戶曹堂上。不可不備員監董。參議未差之代。令該曹口傳擇差。待下批。先入侍。後謝恩。又命書傳敎曰。在外承旨。奉命承旨許遞。前望單子入之。待下批。牌招察任。仍下敎曰。新除授承旨牌招察任。出榻敎上曰。戶曹堂上入侍。判書鄭一祥。參判朴祐源。參議金載瓚進前。上命判書參議。率匠手入毁板墻。仍設補階。命參判。詣涵仁亭。改排地衣。塗窓戶。下敎曰。冊寶將多日權安。卿其看檢。祐源承命進去。上命興鎭書傳敎曰。明日三度習儀。依昨年例。百官勿爲入參事。分付。又命書傳敎曰。明日習儀肄儀時。當臨視。該房知悉。又命書傳敎曰。王大妃殿上號習儀及正日門路。依昨年例爲之。由翠華門。自芳華門金馬門拱辰門奉詣事。分付。上曰。明日出宮門路。以賓陽門爲之。出榻敎上曰。明日侍衛別雲劍宣傳官外。皆以入直磨鍊。雲劍寶劍置之。上曰。明日受香時刻。比前頗早。然後承旨可無殿座時未備員之慮矣。有防曰。然矣。上曰。預爲分付於諸獻官。待開門。卽爲受香。可也。上曰。明日習儀前。瞽師及女官。該院申飭。先爲整齊於賓陽門外。可也。有防曰。小臣以奉審承旨出去。一提擧可以擧行乎。上曰。然矣。承旨奉審。趁早爲之。一體申飭。可也。上曰。明日傳香後。都承旨左承旨左副承旨。分詣受香所。奉審摘奸以來。傳敎。明日傳香時。書出。可也。上曰。今日日氣。好矣。藥房提調徐有隣曰。昨今日氣淸朗和暢。臣等不勝慶抃之忱矣。上命書傳敎曰。吏曹郞廳發牌。明日受香諸處。諸執事。淸齋與否。摘奸以來。仍還內。諸臣以次退出。
정조 8년
行都承旨宋載經坐。行左承旨徐有防坐。行右承旨李在學坐。左副承旨李時秀坐直。右副承旨趙興鎭坐。同副承旨權坐直。注書二員未差。假注書金孝建仕朴能源仕直。事變假注書未差。
정조 8년
李在學啓曰。禁衛營將官來言。今日本營軍兵。日次私習云矣。敢啓。傳曰。停。
정조 8년
李在學啓曰。御營廳將官來言。今日本廳軍兵。日次私習云矣。敢啓。傳曰。停。
정조 8년
傳于宋載經曰。都承旨左承旨左副承旨。分詣受香所。奉審摘奸以來。
정조 8년
傳于李在學曰。戶房承旨入侍。
정조 8년
李在學啓曰。御營大將李柱國。禁衛大將徐有大。以東南關王廟獻官。今方受香出去矣。所佩命召及李柱國所佩左邊捕將命召及大將牌傳令牌。來請還納。何以爲之。敢稟。傳曰。仍佩往來。
정조 8년
李在學啓曰。御營大將李柱國。禁衛大將徐有大。仍佩往來事。命下矣。將兵之任。不可一刻無摠察之人。何以爲之。敢稟。傳曰。禁衛營。則訓鍊大將兼察。御營廳。則摠戎使兼察。
정조 8년
李在學啓曰。禁衛營。則訓鍊大將兼察。御營廳。則摠戎使兼察事。命下矣。訓鍊大將具善復。摠戎使李昌運。卽爲牌招。聽傳敎。何如。傳曰。允。
정조 8년
李在學啓曰。左邊捕盜大將李柱國。仍佩往來事。命下矣。在前如此之時。有他邊大將兼察之例。何以爲之。敢稟。傳曰。依例爲之。
정조 8년
李在學啓曰。左邊捕將。依例兼察事。命下矣。右邊捕盜大將趙圭鎭。卽爲牌招聽傳敎。何如。傳曰。允。
정조 8년
兵曹口傳政事。以吳大益爲副摠管。
정조 8년
吏曹口傳政事。以趙鼎鎭爲兵曹參議。
정조 8년
李時秀啓曰。今十三日。宗廟親祭祭文。當爲製進。大提學吳載純待明朝牌招。何如。傳曰。允。
정조 8년
傳于李在學曰。慈殿習儀罷後。還內。日勢已迫。曛而始乃聞之。大王位。王后位冊寶。傳于尙傳之後。尙不內入。不得權安別殿。豈但前所未聞之事。事之悚然。莫甚於此。今則都監堂郞皆已退歸。予方整衣躬詣。奉來別殿。該房知悉。進去承宣雖云生疎。事體莫重。不可不重勘。當該承旨。爲先削職。
정조 8년
李時秀啓曰。冊寶事體。何等至重。而只傳尙傳。未及內入。而徑先退去。以致暮夜親臨奉詣之境。事未前聞。萬萬驚駭。都監提調以下及禮曹堂郞竝當重勘。而本院請推之外。無他可施之罰。何以爲之乎。敢稟。傳曰。內入以後事。雖非都監所知。今番則只傳尙傳。而未及內入之前。都監徑退。有此無前做錯。其委折詳知。然後可以處分。都廳及解事郞廳。爲先招致。夜深前。査問以啓。至於禮曹。無論內入前後。無非所掌。不當權安處。終日權安。則訖無一言提奏者。極爲駭然。事體莫重。不可以未及聞知。有所寬恕。該曹判堂罷職。諸堂遞差。
정조 8년
李時秀啓曰。內入以後事。雖非都監所知。今番則只傳尙傳。而未及內入之前。都監徑退。有此無前做錯。其委折詳知。然後可以處分。都廳及解事郞廳。爲先招致。夜深前。査問以啓事。命下矣。問于都廳林濟遠。郞廳金思義處。則以爲。太室冊寶內入時。都提調以次奉傳于承旨。承旨奉傳于尙傳。尙傳捧冊寶。由正門以入。此實堂郞之所目見。殿內之設幄次。旣非儀注所載。且正門外。左右兩門皆閉。故權安幄次之設於東門之內。未及諦見。只謂尙傳。由東門奉入于內。且以明政殿內入。不容少緩之故。仍卽逬退。致有此萬萬惶懍之擧。此莫非不能審愼。徑先退出之罪。更無可達之辭云矣。敢啓。傳曰。知道。都提調。則明政殿內入節次。不容暫緩。一邊奉傳。一邊退出。揆以事勢。自是固然。而都廳及郞廳。則旣有他郞官之分詣者。何不小留階上。奉出腰彩轝乎。苟如是。殿內事。必當諦察。內入以後事。都監雖曰不知。幄帳之遮設。都監。獨可不撤乎。中官之不卽稟奏。雖已處分。都廳及郞官。亦不可無罪矣。至於別看役。都監大小事。無不句檢。而不能從傍提醒之罪。宜有嚴加懲勵之擧。仁政殿進去別看役問名。事過後。從重勘律。可也。
정조 8년
李時秀啓曰。卽者義禁府都事來言。領府事金尙喆。今方待命於金吾門外云。係是大臣去就。敢啓。傳曰。知道。
정조 8년
李時秀啓曰。卽者中樞府錄事來言。領府事金尙喆。以爲。伏見喉院論啓。不勝萬萬驚悚。走伏金吾。恭竢嚴譴云矣。敢啓。傳曰。勿待命事。遣史官傳諭。
정조 8년
趙興鎭。以都摠府言啓曰。今日入直內三廳武兼禁軍及軍兵等。當爲中日習射。而親臨三度習儀相値。不得爲之之意。敢啓。傳曰。知道。
정조 8년
權。以弘文館言啓曰。本館上番副校理臣鄭萬始。以景慕宮追上冊印時捧玉印執事。今日都監陪進事。晝仕出去之意。敢啓。傳曰。知道。
정조 8년
趙興鎭。以兵曹言啓曰。卽接西所衛將牒報。則本所前。古松木二株。今日因風折傷云。令該所斫去之意。敢啓。傳曰。知道。
정조 8년
李在學。以訓鍊都監禁衛營御營廳言啓曰。宣仁門南邊宮墻頹圮處。今已畢築。把守軍撤罷還入直。內司僕南邊宮墻頹圮處。仍爲始役改築之意。敢啓。傳曰。知道。
정조 8년
趙興鎭。以摠戎廳言啓曰。普賢峯下麓。都城主脈。補土監董將校員役。別單書入草記。傳曰。乙酉年前例。相考書入事。命下矣。相考本廳謄錄。乙酉年補土時。監董人員。別單謄書一通書入。以備睿覽之意。敢啓。傳曰。卿則虎皮一令賜給。都廳管城將前府使李健秀。都看役軍官折衝崔致恒。敎鍊官閑良李煜。竝加資。策應監官前萬戶金益麗。僉使除授。看役牌將敎鍊官閑良李彦忠金命旭。直赴金五福具宜謙。軍官閑良張文佐金壽禎。北漢敎鍊官出身鄭必澄。哨官閑良池夏箕。竝邊將除授。其餘員役等。自本營。分等施賞。可也。
정조 8년
趙興鎭。以摠戎廳言啓曰。都城主脈補土畢役後。別單草記。員役等。自本營分等施賞事。命下矣。策應書吏禹錫圭金景秋。各木二疋。庫直姜渭濱崔昌慶等。各木一疋。施賞之意。敢啓。傳曰。知道。
정조 8년
副校理鄭萬始箚曰。伏以。英宗大王貞聖王后冊寶內入。其禮何等莫重。而只傳尙傳。徑先退去。自朝抵暮。權安殿陛。旣稽內入之禮。又無陪護之員。以至暮夜步臨。親奉還內。事未前聞。萬萬驚駭。政院批旨。雖有處分之敎。而事關莫重。不可尋常勘律。臣謂都監提調以下禮曹堂郞。竝亟施譴削之典。斷不可已也。取進止。答曰。省箚具悉。都監提調以下譴削事。聞政院。査實提調。則諸員竝陪慈殿冊寶及兩宮冊印腰彩轝。自仁政門外。直爲前進明政殿云。然則先大王貞聖王后冊寶。仁政殿內入時事。無論內入先後。俱不預覩。別無論罪之端矣。至於都廳及郞官。則內入之前。目擊幄帳之遮設奉詣之路。而不卽撤去。傳于尙傳之後。內侍移時手奉。以至竟夕權奉於不鋪莞席之帳內。本事關係至重。所請依施。禮曹堂郞事。堂上纔已處分。而郞官何足深責。拿處。
정조 8년
甲辰九月初九日卯時。上御重熙堂。戶房承旨入侍時。右副承旨趙興鎭。假注書朴能源。記事官李崑秀尹行任。以次進伏訖。興鎭曰。俄者都監送言。以雨勢不止。退行習儀之意。要使仰達矣。上曰。莫重冊寶。雨中陪來。極爲未安。且習儀初定日。旣是十日。則一日退行。亦合事宜矣。仍命書習儀退行傳敎。卽令分付都監及掌樂院。賤臣承命出頒布。以都監。已爲奉冊寶發行之意。仰奏。上曰。冊寶之旣發旋停。尤涉未安。不可不今日行禮矣。仍命興鎭。更以不退之意頒布。俄下傳敎。卽令反汗。命退。諸臣以次退出。
정조 8년
甲辰九月初九日辰時。上詣明政殿東庭。親上習儀入侍時。行都承旨宋載經。行左承旨徐有防。行右承旨李在學。左副承旨李時秀。右副承旨趙興鎭。同副承旨沈基泰。二提學吳載純。二直提學朴祐源。檢校直閣徐龍輔鄭東浚。原任直閣金宇鎭金載瓚。待敎李崑秀尹行任。假注書金孝建朴能源。記注官金健修。記事官金鳳顯。以次侍立。上具翼善冠衮龍袍。乘輿出賓陽門。仍詣明政殿版位。上曰。冊寶已爲陪來乎。有防曰。已到闕外云矣。上曰。仁政殿奉冊寶時。右副承旨與史官一員進去。可也。沈基泰金孝建承命進去。上曰。雨勢如此。冊寶陪進。尙今遲滯。莫重之事。不卽擧行。三房次知郞廳拿處。事過後。當勘律。以此分付。上曰。內入冊寶。奉詣仁政殿後。都提調落後。可也。上曰。冊寶陪進。何尙今遲滯乎。有防曰。已到云矣。上入小次。下敎曰。雨勢如此。待少晴。習儀趁卽擧行。可也。上曰。秋雨無異夏潦。穀成之時。能不爲害乎。載經曰。重陽之雨。農家以爲豐徵矣。都提調徐命善曰。九日例有風雨。此非異事矣。上曰。雨今少歇。趁此時。習儀爲先擧行。肄儀仍爲續行事。分付。上曰。今番節次甚多。而日晷極短。必至晩暮。分付典樂。除其小節。拜禮。只以再拜爲之。可也。上曰。都監都提調以下入侍。金尙喆等進前。上曰。今日都監事。不成說矣。尙喆等曰。臣等未承退期下敎。乘雨少歇。徑先發行。莫重之事。致有不審之失。不勝惶恐矣。上曰。太室習儀。先行肄儀。次行王大妃殿習儀。午後卽爲擧行。可也。尙喆等承命以出。上曰。親上習儀。斯速擧行事。分付。時秀出去催促。上曰。日已向晩。只讀笏記。可也。上曰。雨意如此。涵仁亭雨具排設事。分付。一祥承命以出。上曰。上冊寶習儀已罷。瞽師女官。先詣景福殿整齊。可也。仍乘輿。詣景福殿入幕次。命有防曰。瞽師女官。作隊以入。勿爲亂次事。分付。上謂一祥曰。今日以雨故。凡節雖令降殺。此當該郞廳不謹擧行之致。行禮時。若復如此。尤不成說。卿須各別申飭。可也。浩修曰。三明日動駕時。侍衛不可不備員。而本曹參議及副摠管。今方有闕。竝口傳差出。何如。上曰。依爲之。出擧條上曰。自大妃殿。將宣饌。都提調以下祗受。可也。仍命提調郞廳承史員役賜坐。宣饌訖。上曰。莫重習儀。始以雨意。恐難擧行矣。晩則淸明。無撓過行。誠幸誠幸。尙喆等曰。臣等不勝慶抃之忱矣。仍還內。諸臣以次退出。
정조 8년
甲辰九月初九日酉時。上詣仁政殿。冊寶內入入侍時。行右承旨李在學。左副承旨李時秀。假注書朴能源。記事官金鳳顯李崑秀。以次侍立。上乘輿。出仁和門。在學時秀進前曰。莫重冊寶。不卽內入。尙奉別殿。此是自下擧行之疎忽。而致此當夜躬臨之擧。臣等不勝驚惶矣。上曰。此前所未有之事。不可使聞於人矣。冊寶若權安於別殿。則禮郞當爲守直。而此亦不爲。誰執厥咎。遂事勿說。然當該承旨及陪來都廳該郞。不可無罪。第須招來都監下吏。問其委折。諸執事中。今日不來者。皆知名以奏。可也。在學等曰。提調以下及禮曹堂郞。亦不可不重勘矣。上曰。當有處分矣。仍詣仁政殿冊寶奉審訖。陪入宣政殿奉安。上命書傳敎曰。承旨前望單子入之。待下批。牌招入直。仍命退。諸臣以次退出。
정조 8년
行都承旨宋載經齋宿。行左承旨徐有防齋宿。右承旨李時秀齋直。左副承旨趙興鎭齋宿。右副承旨沈有鎭未肅拜。同副承旨李獻慶齋直。注書二員未差。假注書朴能源齋直一員未差。事變假注書鄭棟仕。
정조 8년
宋載經啓曰。卽者中樞府錄事來言。領府事金尙喆。以爲罪在罔赦。求死不得。仍留胥命。惟願遄被重譴云矣。敢啓。傳曰。在卿毫無可引之義。卿何若是深引。冊寶旣傳尙傳。而明政殿內入節次。又不容少緩。則卿之先卽進去。事勢固然。卿旣奉傳承旨之後。尙傳之權奉外殿。承旨尙傳之罪也。至於都廳及郞官。無一人落留。誠有罪矣。且以重事體之義。堂箚從施。卿若此難安。則反有替引之嫌。卿何不念及於此。卿須安心勿待命事。遣史官傳諭。
정조 8년
以香室宗廟親祭時。受押單子。傳于徐有防曰。親押。
정조 8년
宋載經啓曰。卽者中樞府錄事來言。領府事金尙喆。以爲。伏奉胥命啓批。慰諭滿至。感泣罔措。益增死罪。第臣負犯至重。關係至大。不敢以聖諭之勤摯。自同平人。偃處城闉。今方逬出都門。席藁俟命云矣。係是大臣去就。敢啓。傳曰。卿何若是過引。昨夜待命啓批。悉諭予意。安心勿待命。卽爲入城。況今大禮隔日。致齋又在今夜。此時都提擧。豈可引入乎。與傳諭承宣偕入事。承旨傳諭。期於偕入。
정조 8년
傳于宋載經曰。偕來承旨許遞。前望單子入之。
정조 8년
承旨前望單子入之。李獻慶落點。
정조 8년
宋載經啓曰。新除授同副承旨李獻慶。卽爲牌招察任。何如。傳曰。允。
정조 8년
朴能源陞付。代以鄭棟爲事變假注書。
정조 8년
以禁府韓永運囚徒。傳于李時秀曰。從重勘律。以公罪照律。今日內。擧行後草記。
정조 8년
趙興鎭啓曰。備局有司堂上徐有隣趙時俊。依下敎來待矣。傳曰。入侍。
정조 8년
李在學書啓。臣敬奉聖敎。馳往傳諭于惠化門外。北渚村領中樞府事金尙喆所住處。則以爲臣於泥首金吾之中。連伏承勿胥命之敎。而負犯至重。誅譴不加。逬出城闉。方俟嚴命。千萬不自意。近密之臣。來宣聖敎。責之以分義。至有偕入之命。當此大禮隔日之時。臣何敢自其一身去就。第念寶冊內入。事體嚴重。而緣臣昏憒。不善奉行。致使至尊。躬自奉詣於竟日勞動之餘。臣罪至此。萬死猶輕。威罰未下之前。無非臣待勘之時。恩諭及此。奉承無路。罪上添罪。唯願速賜處分云矣。臣旣承偕來之命。姑爲仍留之意。敢啓。答曰。知道。昨已諭內入。以後事。非都監所知。都廳及郞廳。以重事體之意。不得已處分。況卿奉傳承宣。卽詣明政殿。昨日事。大體承旨尙傳之罪也。見今大禮隔日。此時卿豈可一向引義。今番都監。以卿特畀敦匠之任。予意。卿必諒悉。卿豈以都廳郞廳之方在譴削爲嫌乎。此則院啓。堂箚所論。誠過矣。槪未諳分掌之例而然。都廳等譴削。特命分揀。如是者。一則爲卿進身。二則爲卿進身。卿須諒予至意。卽日入城。仍察都監事。使坐直承旨。更爲傳諭。期於偕入。
정조 8년
右副承旨權書啓。臣敬奉聖敎。馳往傳諭于惠化門外北渚洞領中樞府事金尙喆所住處。則以爲蹙伏竢勘之中。卽又近侍之臣。來宣聖諭。十行辭旨。委曲諄懇。臣讀未竟紙。自不覺感涕被面。以臣衰劣。當初重任之委畀於臣者。豈不知聖意有在。而今臣罪負至重。有非尋常薄過。郞屬之特命分揀。欲開臣進身之路。而臣不能董飭之罪。固自如也。未蒙恩譴之前。末由轉動。謹當以文字。仰請處分云矣。臣旣承偕來之命。姑爲仍留之意。敢啓。答曰。知道。疏批。盡布予至意。此不更煩。卿須安心勿辭。卽爲入城事。更爲傳諭。期於偕入。
정조 8년
宋載經。以司饔院監膳提調意啓曰。洪忠道陳賀物饍進上。今日來到。而王大妃殿惠慶宮所封物種中。活雉二十七首內。致斃十三首之多。擧皆腐爛。中路斃傷。雖無足怪。進上體重。不敢循例封入。卽爲退送。使之改備封進。而其在事體。誠極未安。當該封進官罷職。道臣亦難免不能檢飭之失。從重推考。領來陪持人。令攸司科治。何如。傳曰。允。
정조 8년
徐有防。以弘文館言啓曰。本館下番闕直。事甚未安。校理尹㬦。修撰徐美修。副修撰姜忱安策。旣有只推之命。竝卽牌招。以爲推移入直之地。何如。傳曰。允。
정조 8년
趙興鎭。以兵曹言啓曰。明日三度習儀親臨時。別雲劍金文淳。時無職名。依例口傳付軍職。何如。傳曰。允。
정조 8년
兵曹口傳政事。副司果直金文淳。
정조 8년
徐有防。以禮曹言啓曰。卽接四館所牒報。則癸卯十一月初一日柑製入格生員鄭東愼。
정조 8년
甲辰正月十八日。人日製入格幼學尹之鉉。同月二十三日春到記入格進士宋祥濬。幼學李錫垕。同年七月十八日秋到記入格進士李崇運。幼學李益烈。直赴殿試。癸卯十一月初一日柑製入格進士洪義浩。
정조 8년
甲辰正月十八日。人日製入格進士閔種吉。同月二十三日春到記入格進士趙學愼金復仁。生員呂駿永。同年三月初九日。三日製入格進士姜。同年七月初九日。七日製入格生員朴孝成。同月十八日秋到記入格進士李基慶。直赴會試。
정조 8년
甲辰六月十六日。日次儒生殿講入格幼學黃鐘五。同年七月初九日。七日製入格幼學李在紹朴大壽閔師膺成永愚。生員黃仁燾沈鳳錫。進士李太源金錫鉉李雨肅。同月十八日。秋到記入格進士禹景謨。給二分。癸卯十月十六日。日次儒生殿講入格幼學李勉氷鄭世祐朴謙進閔景淹閔克大。
정조 8년
甲辰三月初九日。三日製入格生員柳焯洪祐淵。同年七月初九日。七日製入格幼學權徹徐昆修。進士李勉恒朴宗球。給一分事。命下。而依例分等許赴事。報來矣。生員鄭東愼等六人。許赴於庭試殿試。進士洪義浩等八人。今番殿試。旣兼會試。依例許赴。給二分。幼學黃鍾五等十一人。給一分。幼學李勉氷等十一人。許赴於庭試初試。較藝等第之意。分付。何如。傳曰。允。
정조 8년
李時秀。以義禁府言啓曰。時囚罪人韓永運。從重勘律。以公罪照律。今日內擧行後草記事。命下矣。韓永運傳旨內。何足深責。拿處。罪取考律文。則大明律不應爲條有曰。凡不應得爲而爲之。事理重者。杖八十。大典推斷條有曰。犯枉法受贓外。笞杖竝收贖云矣。韓永運。以公罪。杖八十。收贖放送之意。敢啓。傳曰。知道。如有功議。各減一等。
정조 8년
兵曹啓目。崔太山之指揮船格。救活人命。至於十三人之多。其在褒勸之道。合施加資之典。而拯活之數。必滿十五人。然後始許賞加。而比諸法典。旣少二人。則加資之典。恐難輕議。令該道。更爲論賞。張卜突等。自該道。旣已施賞。置之。何如。判付啓。崔太山之拯活人命。至於十三人之多。較諸法典。雖曰未準數。必以此靳。依向日沁都例。特許加資之典。其餘各人等。依回啓施行爲良如敎。
정조 8년
領中樞府事金尙喆疏曰。伏以。敦匠重任。豈是垂死殘喘。所可堪承。而感激恩敎。未敢力辭者。莫非臣初未量力之罪。重以聾聵之症。日來添劇。精爽昏迷。事爲顚錯。至於昨日事。而臣罪尤萬萬矣。噫。冊寶內入。事體何等嚴重。而不善擧行。奉安失儀。竟使至尊。親自奉詣於終夕勞動之餘。若論致此之由。則罔非臣不能董飭之罪。何可諉之於郞僚也。律以邦憲。金木猶輕。而聖度天大。誅罰不加。恩諭荐降。偕入有命。方當大禮隔日之時。何敢自恤於區區處義。而第念罪負至重。非比微眚薄過。今若以慰諭之備至。義分是懼。重入脩門。揚揚趨承。則國體臣分。寧有是哉。近侍踵臨。辭旨鄭重。至有郞屬分揀之敎。臣雖愚迷。豈不欲仰體聖意之萬一。而當初做錯。專由臣身。則到今郞僚之分揀。不足爲臣進身之路也。明矣。重任之尙稽變通。王人之相續來守。俱極惶悶。玆敢短章自列。冒死呼號。伏乞聖明。俯垂鑑諒。亟遞臣所帶都監都提調之任。回授無故之人。仍命重勘臣辜犯。以勵公法。以安私分。不勝幸甚。答曰。省疏具悉卿懇。俄遣承宣。方𨀣卿憣然。書啓纔到。辭章雖至。前後諄複。洞悉伊時事勢。而郞官之畢竟分揀。亦出於爲卿進身之路。則卿之一向引義。無意膺命。寔由予誠淺。豈勝愧恧。顧今大禮隔宵。此是君臣上下一分盡誠之地。則巧因事會。致使卿不安于朝。都監無主管之人。予方以此憧憧。在卿道理。亦將安乎否乎。卿若念及於此。想不待予言之再。卿須體予至意。卽速入城。仍傳曰。此批答。偕來承旨。更爲傳諭于金領府事。期於偕入。